Shirley Sparks

Shirley Sparks (oik. Sari Savunen) on amerikkalaiseen 1900-luvun alkupuolen Classic Jazziin erikoistunut suomalainen laulajatar. Hänen esiintymistyylinään on Hollywood glamour ja erityiskiinnostuksen kohteenaan The Great American Songbook -kokoelma. Shirley Sparks esiintyy useiden jazzpianistien ja -yhtyeiden kanssa yksityis- ja yritystilaisuuksissa sekä suunnittelee ja toteuttaa teemakonsertteja, joissa korkealuokkainen musiikki yhdistyy merkittäviin musiikillis-kulttuurisiin arvoihin.

Heinäkuussa 2022 Sparks esiintyi Antti Sarpilan kanssa Baltic Jazz -festivaalilla 1920-luvun repertuaarilla salakapakka-teemaisessa illanvietossa, ja puistokonsertissa Charles Chaplinin lauluilla. Toukokuussa 2022 Sparks konsertoi Helsingissä Astoria Klubilla pianisti Janne Hovin ja jazzviulisti Mikko-Ville Luolaja-Mikkolan kanssa esittäen Charles Chaplinin harvoin kuultua laulutuotantoa konsertissa Chaplin, Eternally. Sparks on esiintynyt Tampere-talossa ja Espoon Sellosalissa Antti Sarpila Swing Bandin kanssa esittäen Peggy Leen lauluja Softly, with Feeling - Life and Songs of Peggy Lee -juhlakonsertissa. Marraskuussa 2017 Sparks esiintyi Lontoossa Hotelli Savoyssa Suomalais-brittiläisen kauppakamarin Suomi 100 vuotta -juhlagaalassa lontoolaisen Jonathan Gee Trion solistina (kokoonpanossa Jonathan Gee, piano, Nick Pini, kontrabasso ja Tristan Maillot, rummut). 

Marraskuussa 2022 Sparks jatkaa juhlakonserttien sarjaa esiintymällä argentiinalaissyntyisen jazzpianisti, säveltäjä, sovittaja Guillermo Kleinin kanssa Hakasalmen huvilassa Helsingissä konsertissa It's Magic - Doris Day 100.

Kokoonpanot 
Shirley Sparks esiintyy duo-kokoonpanolla vaihtuvien jazzpianistien kanssa sekä eri yhtyeiden solistina. 

Sparks on perustanut itse kaksi yhtyettä. The Red Band, (perustettu 2015) esittää rytmikkäitä amerikkalaisia lattarihenkisiä ikivihreitä ja jatsahtavia klassikoita. Sparksin lisäksi yhtyeessä esiintyvät Mika Marjeta (kitara), Matu Kormano (basso) ja Markus Kallio (perkussiot). Shirley Sparks Swing Band (perustettu 2017) esittää svengaavia jazzstandardeja. Yhtyeen peruskokoonpanossa olivat Shirley Sparks (laulu), Anders Östling (kitara), Jouni Hokkanen (kontrabasso) ja Zoltán Kárpáti (rummut).

Ohjelmisto 
Shirley Sparksin perusohjelmisto koostuu 1900-luvun alkupuolen amerikkalaisista melodisista jazzstandardeista, swingistä sekä ikivihreistä. Sparks konsertoi myös muilla teemaohjelmistoilla, kuten Christmas Classic Jazz, 1920-luvun tyylinen dramatisoitu esitys The American Dream, lattarihenkinen Exotic Evergreens sekä 1950-luvun amerikkalainen elokuvamusiikki.

Taustaa 
Sari Savunen opiskeli lapsena pianon- kanteleen- ja harmonikansoittoa ja aloitti laulutunnit 15-vuotiaana kotikaupungissaan Porissa Sinikka Mansikkala-Westerlundin johdolla. Äänialaltaan Savunen on korkea sopraano. Lukion jälkeen hän opiskeli vuoden Oriveden Opiston musiikkilinjalla minkä jälkeen aloitti kirkkomusiikkiopinnot Sibelius-Akatemian Kuopion yksikössä. Kaksi vuotta myöhemmin Savunen siirtyi opiskelemaan Kauniaisiin Työväen Akatemian kulttuurisihteerilinjalle ja jatkoi lauluopintoja yksityisesti Marjut Hannulan johdolla. Kulttuurisihteeriopintojen päätyttyä hän muutti vuodeksi Oxfordiin opiskelemaan Master of Arts -tutkinnon Oxford Brookes Universityssä erikoistuen englantilaisen oopperan historiaan ja brittiläiseen nykyteatteriin. Tuolloin hän esiintyi muun muassa opiskelijoiden oopperaproduktiossa The Four Note Opera Oxfordissa ja japanilaismusikaalissa Kanawa Edinburgh Festival Fringessä. Vuosina 2000–2002 sekä 2005 Savunen lauloi Savonlinnan Oopperajuhlakuorossa. Vuonna 2009 Sari Savunen valmistui laulupedagogiksi Helsingin Metropolia Ammattikorkeakoulusta, tehden lopputyönsä Giuseppe Verdin Il Trovatore -oopperasta.

Vuoden 2015 keväällä Savunen vaihtoi laulugenreä ja otti erikoistumiskohteekseen amerikkalaisen Classic Jazzin sekä taiteilijanimekseen Shirley Sparks.

Levytyksiä 
Vuonna 2012 Savunen julkaisi laulusävellyksistään omakustanteen Pimeä valo (sävellykset & sovitukset & säestykset) ja joulukuussa 2015 Shirley Sparks & The Red Band julkaisi ikivihreitä sisältävän omakustanneäänitteen Travellight.

Muu osaaminen 
Shirley Sparks säveltää esiintymisten lisäksi aktiivisesti uusia englanninkielisiä Classic Jazz -henkisiä lauluja. Aiemmin hän on säveltänyt mm. vanhaa musiikkia ja klassisia lauluja, musiikkia lastenteatteriin sekä elokuvamusiikkia. Hän on näytellyt useissa lyhytelokuvissa sekä teatteriproduktioissa ja opettanut äänenkäyttöä yksityisoppilaille, teatterilaisille ja kuoroille. Hän on lisäksi opiskellut teatteri-improvisaatiota, naamionäyttelemistä, teatterimaskeerausta ja kulttuurihistoriaa.

Aiheesta muualla 
 Shirley Sparksin omat verkkosivut
 Shirley Sparks JazzFinland.fi-sivustolla

Suomalaiset laulajat
Suomalaiset lauluntekijät
Jazzlaulajat
Elävät henkilöt
Vuonna 1973 syntyneet